– Не хвалюйся, пан Антон, – пакрочыўшы поруч з Даніловічам-Гоцкім, натхнёна бліскаючы чорнымі вачамі, загаварыў Самуіл. – Сёння ў яснавяльможнага пана Радзівіла з раніцы лагодны настрой. Шчасліва разрадзілася, падаравала князю цудоўнага гнядога жарэбчыка ўлюбёная ягоная арабская кабылка Касіпея. Так што асаблівай лютасці да вас, пратэстантаў, у князя не будзе. Шведскі кароль Карл, пратэстант з пратэстантаў, падступае да Рыгі. Насустрач яму рушыў вялікі гетман Хадкевіч. Вось-вось скрыжуюць дзіды. На дапамогу гетману князь Мікалай Крыштоф Радзівіл тэрмінова шле з Нясвіжу вайсковы аддзел начале з Аляксандрам Лісоўскім, кажуць, героем вайны з валахамі. Ідзе запіс у воінства Лісоўскага. Ён, Лісоўскі, бярэ ўсіх, у тым ліку, і пратэстантаў.